Document ID: 32014R0178

KOMISJONI DELEGEERITUD MÄÄRUS (EL) nr 178/2014,
6. november 2013,
millega täiendatakse Euroopa Parlamendi ja nõukogu määrust (EL) nr 229/2013, millega kehtestatakse põllumajanduse erimeetmed Egeuse mere väikesaarte jaoks
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. märtsi 2013. aasta määrust (EL) nr 229/2013, millega kehtestatakse põllumajanduse erimeetmed Egeuse mere väikesaarte jaoks ning tunnistatakse kehtetuks nõukogu määrus (EÜ) nr 1405/2006, (1) eriti selle artikli 11 lõike 2 teist lõiku, artikli 15 lõike 4 kolmandat lõiku ja artikli 18 lõiget 4,
ning arvestades järgmist:
(1)
Nõukogu määrusega (EL) 229/2013 tunnistati kehtetuks ja asendati määrus (EÜ) nr 1405/2006 (2). Määrusega (EL) nr 229/2013 antakse komisjonile õigus võtta vastu delegeeritud õigusakte ja rakendusakte. Selleks et tagada kõnealuse korra tõrgeteta toimimine uues õigusraamistikus, tuleb nimetatud õigusaktidega vastu võtta asjakohased eeskirjad. Uute eeskirjadega asendatakse komisjoni määruse (EÜ) nr 1914/2006 (3) rakenduseeskirjad.
(2)
Tagamaks, et ettevõtjad saaksid tarnimise erikorra raames täielikult oma õigusi teostada, tuleks määrata kindlaks tingimused, mille alusel neid ettevõtjate registrisse kantakse. Registreeritud ettevõtjatel peaks olema õigus nimetatud korrast tulenevatele soodustustele tingimusel, et nad täidavad liidu ja siseriiklikes õigusaktides sätestatud kohustusi. Taotlejatel peaks olema õigus registrisse kandmiseks tingimusel, et nad täidavad teatava hulga kõnealuse korra haldamist hõlbustavaid objektiivseid nõudeid.
(3)
Selleks et toetada toodete turustamist väljaspool nende tootmispiirkonda, tuleks kehtestada tingimused, mille alusel määratakse kindlaks sellistele toodetele antava toetuse summa, ning vajaduse korral tingimused, mille alusel määratakse kindlaks nende toodete kogused, millele seda toetust võib anda. Seega tuleks sätestada teatavate kohalike toodete turustamiseks antava toetuse täiendavad eeskirjad tingimustega, mille alusel kehtestatakse antava toetuse ülemmäär ja nende toodete koguste ülemmäär, millele seda toetust võib anda.
(4)
Selleks et tagada uuringute, tutvustusprojektide, koolituse või tehnilise abi meetmete mõistlik ja proportsionaalne rahastamine, tuleks kehtestada nende meetmete jaoks eraldatava aastase summa ülemmäära kindlaksmääramise tingimused.
(5)
Määrus (EÜ) nr 1914/2006 tuleks selguse ja õiguskindluse huvides kehtetuks tunnistada,
ON VASTU VÕTNUD KÄESOLEVA MÄÄRUSE:
Artikkel 1
Ettevõtjate register
1. Toetussertifikaate antakse üksnes pädevate asutuste peetavasse ettevõtjate registrisse (edaspidi „register”) kantud ettevõtjatele, kes arendavad majandustegevust tarnimise erikorra raames.
2. Registrisse kandmist võib taotleda iga liidus asuv ettevõtja.
Registrisse kandmiseks peavad olema täidetud järgmised tingimused:
(a)
ettevõtjal peavad olema tegutsemiseks vajalikud vahendid, rajatised ja tegevusload ning ta peab eelkõige nõuetekohaselt täitma raamatupidamisarvestuse ja maksustamisega seotud kohustusi;
(b)
ettevõtja peab suutma tõendada, et ta tegutseb Egeuse mere väikesaartel;
(c)
ettevõtja vastutab tarnimise erikorra raames tehtavate tehingute puhul kuni lõppkasutajale müümiseni kõigi asjaomaste nõuete täitmise eest.
Artikkel 2
Väljaspool tootmispiirkonda turustamiseks antava toetuse suurus
1. Määruse (EL) nr 229/2013 IV peatüki kohase sellise toetuse suurus, mida antakse töötlemata ja töödeldud toodete turustamiseks väljaspool nende tootmispiirkonda, ei tohi ületada 10 % sihtkohatsooni toimetatud turustatava toodangu väärtusest, mis arvutatakse kooskõlas käesoleva artikli lõikega 2.
Kui tootjapooleks on tootjate liit või organisatsioon, ei tohi esimeses lõigus kehtestatud ülempiir olla kõrgem kui 13 % turustatava toodangu väärtusest.
2. Toetussumma arvutamiseks hinnatakse sihtkohatsooni toimetatud turustatava toodangu väärtust vajaduse korral aastase lepingu, transpordidokumentide ja kõigi muude toetusetaotluse põhjendamiseks esitatud tõendavate dokumentide alusel.
Turustatava toodangu väärtus, mida tuleb arvesse võtta, on selle väärtus tarnituna esimesse lossimissadamasse või mahalaadimislennujaama.
Pädevad ametiasutused võivad täiendavalt nõuda toetuse summa arvutamiseks vajalikku teavet või tõendavaid dokumente.
3. Toetuse andmise tingimused, põllumajanduse tootmissuunad ja asjakohased summad täpsustatakse määruse (EL) nr 229/2013 II peatükis osutatud toetusprogrammis.
Artikkel 3
Uuringute, näidisprojektide, koolituse ja tehnilise abi meetmete rahastamine
Määruse (EL) nr 229/2013 II peatükis osutatud toetusprogrammis ette nähtud uuringute, näidisprojektide, koolituse ja tehnilise abi meetmete rahastamiseks ning nimetatud programmi rakendamiseks vajalik summa ei tohi olla suurem kui 1 % kõnealuse määruse artikli 18 lõikes 2 sätestatud rahastamise kogusummast.
Artikkel 4
Kehtetuks tunnistamine
Määrus (EÜ) nr 1914/2006 tunnistatakse kehtetuks.
Artikkel 5
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. november 2013

Labels: 19
3
6
12
18